12 Go latela kaelo ya lefoko la Modimo go re naya bopelokgale jo re bo tlhokang gore re lebane le diteko tsa botshelo. (Pesalema 119:33-40) Re batla ka boikokobetso gore Jehofa a re rute e le gore re boloke molao wa gagwe “ka pelo yotlhe.” (Pesalema 119:33, 34) Fela jaaka mopesalema, re kopa Modimo jaana: “Retololela pelo ya me mo dikgakololong tsa gago, e seng mo dipoelong,” ke gore e seng mo dipoelong tse di sa siamang. (Pesalema 119:36) Fela jaaka moaposetoloi Paulo, re “itshwara ka boikanyegi mo dilong tsotlhe.” (Bahebera 13:18) Fa mothapi wa rona a batla re dira sengwe sa boferefere, re nna pelokgale gore re latele ditaelo tsa Modimo—mme Jehofa ka metlha o segofatsa mokgwa o o ntseng jalo. E bile tota, o re thusa go laola dikeletso tsotlhe tse di bosula. Ka jalo a re rapeleng jaana: “Dira gore matlho a me a fete a sa bona se se se nang mosola.” (Pesalema 119:37) Le ka motlha re ka se batle go eletsa go dira sepe fela se se se nang mosola se Modimo a se tlhoileng. (Pesalema 97:10) Gareng ga tse dingwe, seno se re thusa go tila ditshwantsho tse di hepisang le mekgwa ya go dirisana le meya.—1 Bakorintha 6:9, 10; Tshenolo 21:8.